Ana Ivanović

Sportlaskarjäär

2004 alustas Ivanović mängimist ITF-i turniiridel ja tegi seda üliedukalt. Ta võitis kõik 5 turniiri, kus osales, alustades neist kahel esimesel kvalifikatsioonist. Esimese turniiri võitis ta 22. veebruaril 2004 Mallorcal. Wimbledoni noorteturniiril jõudis ta finaali, kaotades Katerõna Bondarenkole Ukrainast. USA lahtistel ei suutnud ta kvalifikatsioonist põhiturniirile murda, aga Zürichi turniiril kaotas Venus Williamsile kõigest 6:7, 6:7, kusjuures mõlemas setis oli tal mitu settpalli. Hooaja lõpetas ta maailma 97. reketina.
15. jaanuaril 2005 võitis ta oma esimese ja selle aasta ainsa WTA-turniiri, alistades Canberras finaalis Melinda Czinki Ungarist 7:5, 6:1. Sel aastal osales ta kõigi suure slämmi turniiride põhiturniiril ja võitis kõigis vähemalt avaringi kohtumise. Austraalia lahtistel, mis oli tema esimene suure slämmi põhiturniir, alustas ta võiduga 32. asetusega Iveta Benešová üle 3:6, 7:6 (7:4), 6;4, seejärel võitis Marija Kirilenko 6:1, 6:1, enne kui kaotas kolmandas ringis Amélie Mauresmole Prantsusmaalt 2:6, 5:7. Prantsusmaa lahtistel mängis ta samade vastaste vastu pareminigi, alistades 2. ringis Benešová 6:3, 6:1 ja kolmandas ringis 3. asetusega Mauresmo 6:4, 3:6, 6:4. Seejärel võitis ta ka 22. asetusega Francesca Schiavone Itaaliast 6:4, 6:7 (3:7), 6:3, enne kui kaotas veerandfinaalis 7. asetusega Nadja Petrovale Venemaalt 2:6, 2:6. Rohkem ta sel aastal suure slämmi turniiridel veerandfinaali ei pääsenud. Hooaja lõpuks oli ta tõusnud maailma 16. reketiks. Sel aastal valis WTA ta aasta jooksul kõige rohkem arenenud naismängijaks.
19. juunil 2006 mängis ta oma seni ainsa paaristurniirifinaali. See toimus Haagis, kus ta koos Maria Kirilenkoga kaotas Hiina paarile Yan Zi – Zheng Jie 6:3, 2:6, 2:6. 21. augustil mängis ta oma elu teise WTA üksikmängufinaali ja võitis sellegi, alistades Montréalis Martina Hingise Šveitsist 6:2, 6:3. Selle aasta parim tulemus suure slämmi turniiridelt oli pääs 4. ringi Wimbledonis. Aasta lõpuks tõusis ta maailma 14. reketiks.
2007. aasta juunis jõudis ta esimest korda suure slämmi turniiril finaali, kaotades Prantsusmaa lahtistel meistrivõistlustel Justine Heninile Belgiast 1:6, 2:6. Varem oli ta alistanud Katarina Srebotniki Sloveeniast 6:3, 6:4, Caroline Wozniacki 6:1, 7:6 (6:2), veerandfinaalis Venus Williamsi 7:6 (7:3), 6:4 ja poolfinaalis Daniela Hantuchová 0:6, 6:3, 6:4. Samal aastal jõudis ta Wimbledonis poolfinaali, kaotades seal Venus Williamsile 2:6, 4:6. Poolfinaali jõudis ta ka aasta lõpul toimunud WTA meistrivõistlustel ja aasta lõpus oli ta WTA edetabelis 4. kohal. Sel aastal valis WTA ta uuesti aasta jooksul kõige rohkem arenenud naismängijaks. Ta pälvis ka Karen Krantzcke spordimehelikkuse auhinna.
2008. aasta Austraalia lahtistel meistrivõistlustel oli ta finaalis vastamisi Maria Šarapovaga Venemaalt, kellele kaotas 5:7, 3:6. Järgnesid Prantsusmaa lahtised, kus Ivanović võitis seni ainsa suure slämmi turniiri. Selle kolmandas ringis alistas ta 30. asetusega Caroline Wozniacki 6:4, 6:1, seejärel Petra Cetkovská koguni 6:0, 6:0, veerandfinaalis Patty Schnyderi Šveitsist 6:3, 6:2, poolfinaalis oma kaasmaalase Jelena Jankovići 6:4, 3:6, 6:4 ja finaalis Dinara Safina Venemaalt 6:4, 6:3. Pekingis toimunud olümpiamängudest jäi ta kõrvale pöidlavigastuse tõttu. Aasta lõpus oli ta WTA edetabelis 5. kohal.
Rohkem ei ole Ivanović suure slämmi turniiridel veerandfinaali jõudnud. Kokku on ta WTA turniiridel jõudnud finaali 15 korda ja neist 10 võitnud. Seni viimast korda jõudis ta finaali 7. novembril 2010 Indoneesias Balil, kus ta alistas Venemaa sportlase Alissa Kleibanova 6:2, 7:6 (7:5). 2010. aasta lõpu seisuga on ta WTA edetabelis 17. kohal.
8. septembril 2007 sai Ivanović UNICEFi hea tahte saadikuks. Kolm kuud hiljem, 5. detsembril sai selleks ka Jelena Janković.